Dai ni Ningbaw kaba ni, Slg kaba ni hpe shadum mayu nngai law. Madu jaw ai hku, madu tara kata, madu ahkaw ahkang kata, galaw dan nga dan ga ngu tsun mayu nngai. Madu gun ai madu lu, madu sha mayu ai madu gun sa na sha, masha ni jaw na sha sak hkrung ai nre hpe madun yu ga. Lai sai ten kaw na ndai hpe grai tsun mayu nga ai re. Dai ni tai hpyen wa gaw annau ni hpe tara nlang ai sat sharu nga ai myu shamyit nga ai, shingja laknak nmu ai mu ai laknak yawng hte gasat nga ai re du baw law law htu jaw nna, dang hkra gasat nga ai re majaw hpa lam hta mung sadi ai gaw nlai na re.
Myen hte mung masa bawngban sa ai ten ni hta tinang lu hka tinang gun sa nna shadan lu dan ra ai, myen hpe nmai kam ai lam shamu shamawt ningsam hkrang hte n gup ga ntsun ai galaw dan ra ai, myen jaw ai kum hpa ni hpe mai byin yang nhkap la yang kaja na re, lama hkap la yang pyi dasang palatsatik ta mawza sumbu hte la dan ra ai. Kade hkrit hpa yet manam ai myu re hpe htawng madun ra ai, dai hpe yu nna mungkan na mung sakse hku, mabyin hku, hpang na ma ni yu la mai ai hte labau re, mung masa amyet kaba tai na re. Myen hpe sadi dung u, teng ai galaw u tsun u ngu ai lachyum mung rai na re.
Hpa majaw, mu yu na yu ai shari mung grai law wa sai, myen a pale palau masu magaw sadi ndung ai gaw ya dai ni du annau ni hkam sha nga ai. Namdan myetle ga hta gahtawk tsi, jinat, numla shapoi sha ai, sara shaga nna nat galaw chye ai ni re hta n ga makam n bung ai nat sara grai shagrat nna wa bawng na re. Dai hta grau hkrit tsang ra ai gaw ga ngwi si chye ai, shingja tsi ni n bang ai ngu gadai tsun lu na ta? Annau ni makam sham lam grak na re raitim Karai nre hpe dum ga, dung lahkum kaw na hkawt pyi atsawm gatsut dan ra ai. Dai gaw n'gasat ra ai hpyen gumshem hpe dang la lu ai lam langai re. Shaning (60) du wa sai hpe mung dum ga, ngai hku na tsang ai lai mat sai kun?
Mungtsaw myutsaw myit a jaw re hpe sawn la ya marit.
Hkungga let,
Baren Numraw
kac_Latn kac_Latn kac_Latn kac_Latn kac_Latn kac_Latn